Hofer Spaziergänger
Maus-Gifd oder Konfeddi?
Der Willi lebbd allaans ineran glann Haisla draußn am Schdadtrand. Ols Renndner ko'er kana grußn Schbring machn, sinsd langd na hindn und vorn sei Geld net aus.
Der Willi lebbd allaans ineran glann Haisla draußn am Schdadtrand. Ols Renndner ko'er kana grußn Schbring machn, sinsd langd na hindn und vorn sei Geld net aus. Dessweecher meld'er san 15 Johr oldn VW Golf im Winnder immer ab - do schboord'er vill Geld, wall'er kana Winnder-Raafn, kan Frossdschutz und kan deiern Eel-Wechsl brauchd. "Von O bis O", hot'er vor an halbn Johr im Werrdshaus zer seina Schdammdisch-Briider gsochd, "also von Oggdober bis Osdern schdell ich mei Audo hindern Haus in man Gaddn nei und zieh a wedderfessda Abdegg-Bloona aus Bolyesder driiber, damit olles schee gschitzd iss!" Die Schdammdisch-Briider, die wossn ihrn Willi gern aweng aufn Arm nehma, hamm ihra Ohrn gschbitzd. "Soso", hot na Willi sei Nachber scheinbor ganz besorgd gsochd, "miteran Audo-Barieser willsd du dan Karrn schitzn?! Im Gaddn renna doch massnhafd Marder und Maisla rum - die kumma fei darchn Ausbuff oder darch an Schlitz in der Diir in jeds Audo nei und zerfressn olla Sitz-Bolsder!" Und miteran Aangzwinkern hot dann der Werrd na Willi an Dibb geem: "Geh inera Drogerie und besorg dir aweng a Gifd geecher die Maisla! Obber schdrei fei net zer vill von den Zeich auf die Audo-Sitz nauf, sinsd laafn die Mais blau o!" Also hot sich der Willi sellmoll im Oggdober a Schachdl mit roda Gifd-Kernla kaafd und auf die Audo-Sitz verdaald.
Letzda Wochn wolld der Willi san Golf widder firsch Friehjohr aweng herrichdn. Er hot die Abdegg-Bloona vorsichdich ro, hot olla Diirn aufgschberrd - und dann hädd'na fassd der Schlooch gedroffn: Die Vordersitz und die Riggbank woan feier-rod, wall sich die Kernla in der Feichdichkeid aufgeleesd hamm - es woa a aanzicha Sauerei!
Der Willi hot a Handduch under san Hindern geleechd, iss in die näggsda Werkschdadd gfohrn und hot im Audo vorn und hindn neia Sitz eibaua lossn. "Dess hädd ich Ihna vorher soong kenna", hot der Mondör erglärd, "die Fasching-Konfeddi färm neemlich ganz schee ab, wenn'sa nass werrn…" Gerch
Veröffentlicht am:
15. 03. 2019
19:04 Uhr